ОТЧЕТ за дейността на ОМЕЕ “EкоEнергия” за периода декември 1998 - март 2000 г.

Мисията, целите и задачите на Общинската мрежа за енергийна ефективност “ЕкоЕнергия” са насочени към утвърждаване на енергийната ефективност като важен компонент на политиката за постигане на устойчиво развитие на общините и районите в България и включването й в общинските програми и стратегии. Отчетът за дейността на мрежата за 1999 г. обхваща периода между двете конференции - от м. декември 1998 г. до м. март 2000 г. Основа на отчета е дългосрочната програма за дейността на ОМЕЕ за периода 1997-2002 г. и планът за 1999 г., приет от Първата годишна конференция. Осъществените дейности са подчинени на поставените основни цели за първоначалния период от функционирането на мрежата:
· Създаване на предпоставки за функциониране на общинската мрежа за енергийна ефективност; 

· Намаляване на разходите за енергия от общинските бюджети; 

· Намаляване на разходите за енергия в бюджетите на домакинствата. 

Настоящият отчет представя дейността, осъществена в изпълнение на утвърдените от последната конференция основни задачи.
Задача 1
ОРГАНИЗАЦИОННО РАЗВИТИЕ НА ОМЕЕ
Към м. март 2000 г. Общинската мрежа за енергийна ефективност “ЕкоЕнергия” има 26 общини-членки. Към 23-те общини, учредили мрежата през 1997 г.: Белене, Благоевград, Бургас, Варна, Видин, Габрово, Горна Оряховица, Добрич, Златоград, Казанлък, Карлово, Котел, Монтана, Омуртаг, Пазарджик, Плевен, Разград, Русе, Сливен, Сливница, Стара Загора, Хасково и Ямбол, на Първата годишна конференция допълнително бяха приети Ботевград, Разлог и Свищов.
Първа годишна конференция на ОМЕЕ с международно участие
Отправна точка при отчитане на дейността следва да бъде провеждането на Първата годишна конференция на ОМЕЕ. Тя се състоя на 9-10 декември 1998 г. в София с основна тема ”Енергийна ефективност в общините”. Основна цел на конференцията беше да анализира дейността на мрежата през първия, организационен период от нейното създаване и да определи насоките за развитието й в бъдеще. Конференцията надхвърли рамките на традиционно организационно събрание и осигури широка дискусия по проблемите на енергийната ефективност в общините с авторитетно международно присъствие.
Конференцията се проведе в три тематични и една организационна сесии: (а) Общински мрежи за енергийна ефективност; (б) Опитът в чужбина за повишаване на енергийна ефективност в общините; (в) Възможности за повишаване на енергийна ефективност в българските общини; (г) организационно заседание на Общото събрание на Общинската мрежа за енергийна ефективност. Главни участници бяха представители на общините-членки на мрежата, предимно общински отговорници за енергийна ефективност, представители на държавната администрация, на финансови институции, координатори на национални и международни програми, неправителствени организации. В конференцията взеха участие значителен брой чуждестранни гости от организации на ООН, САЩ, Франция, Холандия, Русия и Румъния. Общият брой на участниците беше 85 души. На конференцията бяха представени 16 от общините-членки на ОМЕЕ: Белене, Ботевград, Бургас, Варна, Видин, Габрово, Горна Оряховица, Златоград, Карлово, Монтана, Плевен, Разград, Разлог, Русе, Сливен, Стара Загора. Участваха и представители от общините София и Кърджали.
В рамките на организационното заседание на ОМЕЕ се обсъди и прие отчетът за дейността на мрежата през периода 1997/98 г. и планът за дейността през 1999 г. Събранието прие решение да бъде продължен мандатът на съществуващия състав на Председателството. Приети бяха нови членове на мрежата - общините Ботевград, Разлог и Свищов. Беше представен проект за стратегия за развитие на ОМЕЕ за периода 1999-2010 г. и бизнес план, които бяха приети от Общото събрание като начални варианти на тези важни документи.
Общото събрание даде висока оценка за работата на Секретариата на Общинската мрежа за енергийна ефективност ”ЕкоЕнергия”-Центъра за енергийна ефективност ЕнЕфект. Решенията на Общото събрание бяха изпратени до всички общини от ОМЕЕ и публикувани в информационния бюлетин “ЕкоЕнергия”. Като съпътстващи мероприятия на конференцията бяха организирани: (а) семинар “Енергийна ефективност на местно ниво. Възможности на сдружаването в мрежи за енергийна ефективност” и (б) кръгла маса: “Реформата в здравеопазването и ефективността на лечебните комплекси”.
Общински бюра за енергийна ефективност
Задачите на Общинската мрежа за енергийна ефективност на територията на общините се осъществяват чрез Общинските бюра за енергийна ефективност. Тези звена, функциониращи в рамките на общинската администрация, работят за управление на енергопотреблението в общините, за определяне на възможностите за енергоспестяване, за разработване и реализиране на програми и проекти за енергийна ефективност. Бюрата се ръководят от общински служители, изрично посочени от кметовете чрез заявките за участие в ОМЕЕ. Очаква се със своята дейност те да оказват влияние и да подпомагат процеса на взeмане на решения във връзка с устойчивото развитието на общините.
Общинските отговорници работят като партньори на секретариата на мрежата и представляват общината в оперативната дейност на сдружението. ЕнЕфект поддържа редовна връзка с общинските отговорници.
Още в началото на 1999 г. бяха създадени бюра за енергийна ефективност в трите нови членове на ОМЕЕ - общините Ботевград, Разлог и Свищов. След местните избори през есента на 1999 г. и въвеждане на нови структури на общинските администрации, някои общини реорганизираха своите Бюра за енергийна ефективност като разшириха кръга на специалистите, ангажирани с тази дейност (Габрово, Плевен). В някои случаи бяха сменени общинските отговорници (Белене, Ботевград, Видин, Котел, Омуртаг, Пазарджик, Сливен). За съжаление, секретариатът на мрежата не получи навреме информация за тези промени, което за известно време прекъсна връзката с някои общини. Не във всички случаи бе осигурена и приемственост между първоначалните и новите общински отговорници.
Съгласно Правилата за дейността на мрежата, помещенията за Бюрата за енергийна ефективност, включително оборудването и поддържането им, се осигуряват от общините. В повечето случаи обаче бюрата не разполагат с подходящи самостоятелни помещения. Това не бе пречка през началния период на функциониране на бюрата, но постепенното разрастване на дейностите, увеличаването на контактите с други специалисти както от общинската администрация, така и с представители на потребителите, енергоснабдителните предприятия, специализирани фирми и пр. ще налагат осигуряването на самостоятелни помещения. Изисквания към помещенията на бюрата се поставят и във връзка с наличното компютърното оборудване.
В рамките на проекта “Стратегия за намаляване на емисиите на парникови газове чрез енергийна ефективност. Демонстрационна зона за енергийна ефективност в Габрово, Република България”, финансиран от Глобалния екологичен фонд чрез Програмата на ООН за развитие, на 30 общини от ОМЕЕ се предоставят компютър, лазерен принтер, факс-модем и съответни програмни продукти. Оборудването е предназначено за работа на общинските отговорници за енергийна ефективност и за изграждане на компютърна мрежа за изграждане на информационна база, за осъществяване на комуникация и за разпространяване на информация. Освен основните програмни продукти, общините получават и програма за наблюдение на енергопотреблението в общинските обекти.
През отчетния период бяха оборудвани 10 бюра за енергийна ефективност в общините: Благоевград, Габрово, Горна Оряховица, Казанлък, Карлово, Монтана, Пазарджик, Плевен, Русе и Стара Загора. Предоставянето на оборудването бе съчетано с официално откриване на общинските бюра за енергийна ефективност, отразено и в местните медии. Планирано е през периода април-май 2000 г. да бъдат оборудвани бюрата в общините Варна, град Добрич, Бургас и Сливен. До края на 2000 г. ще бъдат осигурени с компютри и програмни продукти останалите 16 общински бюра за енергийна ефективност от общините-членки на мрежата. Важно е да се отбележи, че много от общинските отговорници нямат необходимите познания за работа с предоставеното оборудване и със съвременни програмни продукти. Необходимо е да получат съдействие от общинското ръководство и своевременно да придобият нужната квалификация.
Обучение на общинските отговорници и разпространяване на информация
Планът за работа на мрежата предвиждаше провеждането на работно съвещание и учебен курс за общинските отговорници от първите 15 общини, получили компютърно оборудване, за да бъдат подготвени като потребители и оператори на компютърната мрежа. Такова обучение не бе организирано през отчетния период поради забавянето на изграждането на самата мрежа. Не бе извършено и опитно разпространяване на информация по мрежата. Макар че заедно с компютрите, общините получават и модем, който дава възможност за електронна връзка, повечето общини все още не са осигурили такава връзка. Главна причина за това закъснение е липсата на директни телефонни линии и на средства за заплащане на месечните такси за поддържане на връзките. Истина е, че повечето общини имат електронна връзка, но тя е ограничена и в общия случай не достига до общинските отговорници по енергийна ефективност. Това се явява съществена пречка за функционирането на мрежата, за преодоляването на която трябва да се потърси решение.
Проучване на опита на подобни общински мрежи в България и чужбина.
Координиране с общински мрежи в България. Една от целите на ОМЕЕ е да разширява контактите си с други организации и да търси възможности за осъществяване на съвместни дейности и проекти. Особено важно е сътрудничеството с НСОРБ. То се осъществява главно чрез представителите на общините, които са едновременно членове на Националното сдружението и на мрежата, но също така и чрез контакти, инициирани от Секретариата. Основните проблеми, по които НСОРБ работи през последната година, свързани с финансовата основа на местното самоуправление, пряко се отнасят и към дейностите на общините за повишаване на енергийната ефективност. Стремежът на ЕнЕфект като Секретариат на ОМЕЕ бе да очертае спецификата на проблемите, свързани с финансиране на дейности за енергийна ефективност в контекста на общите финансови проблеми на общините и да съдейства за намирането на решения за решаването им. В този смисъл секретариатът на мрежата координира дейността си с други международни програми по местното самоуправление и финансирането и се утвърждава като партньор на НСОРБ по проблемите на енергийната ефективност.
През 1999 г. бе установено успешно сътрудничеството с Черноморския регионален енергиен център. Съвместно с него ЕнЕфект инициира новия международен проект за югоизточна Европа ”Регионална мрежа за ефективно използване на ресурсите” и организира международна конференция на тази тема. Проява на това сътрудничество бе и участието в международния семинар на тема ”Енергийно планиране на градско ниво”, проведен на 28 януари 2000 г. в София. Допълнително бяха осъществени връзки и с други организации и институции, работещи в сферата на енергийната ефективност, местното самоуправление и опазването на околната среда.
Разпространяване на информация. Събраната и обработената информация от проучвания на ЕнЕфект за сродни организации в чужбина бе публикувана в бюлетина “ЕкоЕнергия”. Работата по тази задача продължава.
Връзки със сродни организации в чужбина. Продължи и бе задълбочено проучването на ролята на общините от европейските страни за осъществяване на енергийната политика на Европейския съюз и най-вече на участието им в дейности за повишаване на енергийната ефективност и за използване на възобновяеми енергийни източници. Проучването се осъществяваше чрез контакти с европейската мрежа “Енергийни градове” и холандската агенция за енергия и околна среда Novem. Получената информация бе използвана при разработването на модел на общинска енергийна политика, предназначен за прилагане в български общини.
Проучен бе и опитът на Холандия с програмата SCORE, в рамките на която се работи за повишаване на енергийната ефективност на местно ниво в страни от Централна и Източна Европа. Поддържат се контакти с Международния съвет за местни инициативи по околна среда ICLEI. Представители на български общини, вкл. общини от ОМЕЕ, както и представител на ЕнЕфект участваха в международната конференция за устойчиви градове в Хановер през м. февруари 2000 г. На сесията по енергийно ефективно планиране бе представен доклад за дейността на българската общинска мрежа за енергийна ефективност “ЕкоЕнергия”.
Продължиха и контактите с енергийния консорциум към градския съвет на Сан Франциско. Дългогодишният му опит в градското енергийно планиране бе използван при разработване на информационната база за енергопотреблението в общините и на модела на общинска програма за енергийна ефективност. На Първата годишна конференция на мрежата бе поканен г-н Джон Дийкин, директор на консорциума, който запозна аудиторията с опита му в сферата на енергийното управление и финансирането на проекти за енергийна ефективност.
Членство в европейската мрежа “Енергийни градове”. В изпълнение на решение на Първата годишна конференция и отправената покана от г-н Жерар Манян, директор на Европейската мрежа “Енергийни градове”, секретариатът проучи условията за колективно членство на ОМЕЕ в нея. Европейската мрежа “Енергийни градове” приема за членове общини, градове и техни сдружения както от Европейския съюз, така и от страните от Централна и Източна Европа. За страните от ЦИЕ е установена облекчена тарифа, според която годишната такса възлиза на 655 евро за градове и общини с население под 100 000 души, 1250 евро за такива с население от 100 000 до 300 000 души и 1875 евро - при население над 300 000 души. Броят на населението в ОМЕЕ я определя в най-високата категория. Целесъобразно е конференцията да прецени необходимостта и възможността за членството на сдружението в международната организация на този етап от развитието й.
Обмен на опит между общините от мрежата и между мрежата и сродни организации от страната и чужбина.
Периодичен информационен бюлетин. ОМЕЕ разпространява своята дейност основно чрез информационния бюлетин “ЕкоЕнергия”, който излиза четири пъти в годината на български и английски език. Съгласно решение на Председателството на ОМЕЕ, ЕнЕфект изпълнява функциите на издател. Темите на бюлетина през 1999 г. бяха определени в контекста на двете най-големи събития в организационния живот на ОМЕЕ през годината - Първата годишна конференция (декември 1998 г.) и Международната конференция, която постави началото на нов проект за създаване на Регионална мрежа за ефективно използване на ресурсите (ноември 1999 г.). Тема на брой № 1/2 беше “Енергийна ефективност за общините”, на брой № 3 - “Мрежа за ефективно използване на ресурсите в Югоизточна Европа”. Броевете 4/1999 г. и 1/2000 г. са отпечатани заедно и са обявени като брой 2000 с основна тема “ЕкоЕнергия - на прага на третото хилядолетие”. Бюлетинът съдържа информация за дейностите за повишаване на енергийната ефективност в общините от ОМЕЕ, за конкретни общински проекти, за проблемите, успехите и натрупания опит при тяхното изпълнение от общините. Разпространява се безплатно до 370 абоната в България и 335 абоната в чужбина. През 1999 г. започна публикуването на бюлетина и в страницата на ЕнЕфект в Интернет.
Работни срещи. Всички организирани мероприятия на ОМЕЕ (семинари, конференции) са насочени към разпространяване на информация и обмен на опит при осъществяването на дейности за повишаване на енергийната ефективност. През отчетния период Общинската мрежа за енергийна ефективност чрез нейният секретариат, ЕнЕфект, организира както самостоятелно така и съвместно с други организации 3 работни срещи, 4 сeминари и 3 конференции с международно участие. Представители на общините-членки на ОМЕЕ, и особено общинските отговорници за енергийна ефективност винаги бяха канени на тези събития. Положителен факт са създадените добри връзки между общинските отговорници за енергийна ефективност, което е фактор за ефективното функциониране на мрежата като механизъм за стимулиране на обменя на полезен опит.
Работна среща със сродни организации от чужбина. Семинарът “Енергийна ефективност на местно ниво. Възможности на сдружаването в мрежи за енергийна ефективност” (10 декември 1998 г.) беше специално организиран с цел да се демонстрират възможностите, които предоставя на общините сдружаването им в мрежи за енергийна ефективност. За участие в семинара бяха поканени представители на подобни организации от чужбина, които представиха принципите на дейността им, начина им на организация и опита им за повишаване на енергийната ефективност на местно ниво. В семинара участваха Жерар Манян, директор на европейска мрежа “Енергийни градове” (Energie Cite); Раду Реф, изпълнителен директор на общинската мрежа “Енергийни градове” от Румъния; Тронд Далсвен, президент на консултантска фирма ENSI International от Норвегия, работещ с мрежата от регионални центрове за енергийна ефективност в Северозападна Русия; Борис Реутов, координатор на Асоциацията на демонстрационни зони за енергийна ефективност в Русия.
Обобщена оценка на дейностите по задача 1:
През отчетния период е осъществен напредък за организационното изграждане на ОМЕЕ “ЕкоЕнергия”. Постепенно бюрата за енергийна ефективност се утвърждават като елемент от структурите на общинските администрации в общините-членки. Разширява се кръгът от общински ръководители и специалисти, които навлизат в проблемите на енергийната ефективност и работят по тях. Установяват се лични и делови връзки между общинските отговорници. Предоставеното компютърно оборудване на общинските бюра създава предпоставки за използване на съвременни технологии за управление на енергопотреблението в общините и за осъществяване на връзки между участниците в мрежата и външни (български и чуждестранни) партньори. ОМЕЕ придобива национален и международен авторитет.
Необходимо е спешно да се повишат компютърните умения на общинските отговорници и да се активизират връзките им със секретариата на мрежата. Очаква се общинските ръководства да съдействат за изграждането на мрежата за електронна комуникация, като осигурят необходимите телефонни линии и връзки с електронна поща. Желателно е Председателството да съдейства за укрепването на връзките на мрежата с НСОРБ и за утвърждаването й като негов близък партньор по проблемите на енергийната ефективност. Конференцията на мрежата следва да реши дали и кога да се предприемат конкретни стъпки за членство в европейската мрежа “Енергийни градове”.
Задача 2
РАЗРАБОТВАНЕ НА ИНФОРМАЦИОННА СИСТЕМА ЗА ЕНЕРГИЙНА ЕФЕКТИВНОСТ ЗА ОБЩИНИТЕ ЧЛЕНКИ
Справочна информация
За всички общини-членки на ОМЕЕ са изготвени паспорти, които съдържат обща справочна, географска, икономическа, социална и културно-историческа информация. Паспортите представят специфичния профил на всяка община и показват възможности за осъществяване на мерки за повишаване на енергийната ефективност. Желанието за усъвършенстване на паспортите, необходимостта да се отразят промените, настъпили след проведените общински избори през месец ноември 1999 г. и динамично променящата се икономическа обстановка, наложиха актуализация на данните за общините в първоначално изготвените паспорти. Информацията за 26-те общини беше допълнена с по-детайлна информация за предприятия и фирми за производство и разпределение на енергия и за общинските обекти от сектор “образование”. Паспортите съдържат и цветни графики, показващи потреблението на енергия в съответната община по общински сектори и по видове горива. Поддържането на актуалността на паспортите е текуща задача за Секретариата и общинските отговорници. Общините Златоград и Омуртаг са единствените, които до сега не са предоставили нужната изходна информация за изготвянето на паспорти.
База данни за енергийно планиране и управление
Още през 1998 г. беше създадена информационна база от данни за енергопотреблението в общините-членки на ОМЕЕ въз основа на съществуващи тримесечни справки за фактическите разходи на горива и енергия по общински сектори в натурално изражение, приложени в отчетите на общинските бюджети. Информацията за енергопотреблението и енергоснабдяването в общината е важна предпоставка за управлението на тези процеси и за създаване на общинска енергийна политика. Анализът на информацията дава възможност да се разкрива потенциалът за икономия на енергия и правилно да се определят приоритетните обекти и действия от страна на общината. Събраната информация се използва и при обосновка на проекти за енергийна ефективност в общините при кандидатстване за финансиране от различни програми. Разработената база позволява от въведената информация автоматично да се генерират две диаграми: за консумирана енергия в отделните общински сектори и за консумираната енергия по видове енергоносители за съответната община и общо за общините от ОМЕЕ. Информационната база дава възможност да се правят анализи и сравнения както в рамките на конкретната община, така и между общините от мрежата.
С цел да се ограничат допълнителните усилия за събирането на информация за консумацията на енергия, до сега се използваха справки, изготвяни по други поводи и за друга цел, което в редица случаи довеждаше до изкривяване на данните. Така например, съществуващите различия между доставени и консумирани количества енергоносители и между консумирани и заплатени се отразяват по различен начин в базата от различните общини. Това прави някои от данните несравними и недостатъчно надеждни. До настоящия момент в тази информационната база са въведени данни за енергопотреблението в общините-членки на ОМЕЕ през последните три години - 1997, 1998 и 1999 г., разпределени по тримесечия.
За да се създаде надеждна информационна основа на общинските програми за енергийна ефективност през отчетния период започна изграждането на друга база данни, която отразява консумацията на енергия по отделни общински обекти. Системата агрегира постепенно информацията по нива: обект, целева група, сектор и община. За всички обекти се събира еднократно базисна информация, включваща техните общи физически и функционални характеристики. Данните за вида, количеството и стойността на използваните енергоносители ще се събират периодично. Тази база изисква повече усилия при изграждането и поддържането, но е значително по-надеждна и представлява по-добра основа за управление на енергопотреблението. Работата по новата информационна система започна през 1999 г. с общините, които получиха компютри - най-напред в Габрово, Горна Оряховица, Карлово и Стара Загора, а след това и в останалите. Постепенно работата по въвеждането и обработването на информацията ще се прехвърли към общините, където тя ще се използва най-много. ЕнЕфект ще извършва обобщението и анализа на информацията за цялата мрежа и ще предоставя тези обобщения и сравнения на общините. За сега информацията се подава от общинските отговорници и се обработва в ЕнЕфект. Общинските отговорници съдействат активно за събирането на информацията в определените срокове. Данни за 1999 г. не са подали само общините Благоевград, Котел, Разлог, Русе, Свищов и Хасково. Слаб интерес към информационната база проявява община Сливница, а единствено община Златоград не участва въобще в нея.
База данни за завършени и текущи проекти
Секретариатът на мрежата започна работа по създаването на база данни за завършени и текущи проекти за енергийна ефективност в общините от мрежата. Целта е да се увеличи възможността за обмяна на опит между общините. Избраната форма за първоначално събиране на информацията има стандартен формат и дава възможност да се отразява спецификата на различните проекти - технически и организационни решения, схеми на финансиране, начини на измерване и отчитане на постигнатата ефективност и екологични ползи. Формата дава възможност общините да споделят постиженията си и уроците от допуснати грешки, да изявят желание за съдействие от страна на Секретариата или от свои колеги от мрежата. Формата беше изпратена до всички общини и до крайният срок за попълването и (30.08.1999 г.), се отзоваха само 5 общини - Благоевград, Добрич, Разград, Сливен и Стара Загора. Получените данни за 11 проекта показаха, че в общините се работи по проекти за енергийна ефективност по различни програми, но между тях няма достатъчна съгласуваност и информация за постигнатите резултати.
Информационната форма ще бъде доразвита и усъвършенствана в съответствие с предложенията на общинските отговорници за енергийна ефективност. Ще продължи събирането на информация от всички общини и ще се търсят форми за пълноценното й използване за нуждите на общините от мрежата.
Справочна база данни за информационни източници
Справочната база за информационни източници за енергийна ефективност беше проектирана и програмирана от експерти от ЕнЕфект през 1998 г. Базата данни, с която тя работи, съдържа информация за литература и публикации в областта на енергийната ефективност, с която разполага ЕнЕфект. Досега са обработени и въведени 3450 документа. Базата данни е проектирана и реализирана с програмния продукт Microsoft Access. Информацията е структурирана в 5 главни теми: енергийна политика, изграждане на потенциал, демонстрационни проекти, технологични проблеми на енергийната ефективност, екологични аспекти на енергийната ефективност. Главните теми са конкретизирани в 26 предметни области. Подготвено е ръководство за потребителя на системата, която се поддържа и допълва от ЕнЕфект. Тази справочна база е бъде достъпна и за общините от мрежата чрез Секретариата. Правилата и механизмът за ползване от външни потребители ще бъдат уточнени в процеса на работа.
Обобщена оценка на дейностите по задача 2:
Разработени са важни елементи на информационната система за енергийна ефективност в общините от ОМЕЕ, които постепенно се усъвършенстват. Създадено е добро взаимодействие между преобладаващия брой общински отговорници и секретариата за набиране на информация. Работата по създаването на общинските бази данни се улеснява от предоставеното оборудване на общинските бюра за енергийна ефективност.
Все още е необходимо обаче да се създаде добра организация в общините за събирането на информацията по обекти, както и да се окаже съдействие на общинските отговорници при поддържането на информацията. Нужно е да се намерят подходящи форми за използване на анализираната информация от ръководните органи на общините.
Все още активността на всички общини-членки по отношение на създаването и поддържането на информационната база не е еднаква. Общините Златоград, Котел и Сливница до сега не са проявили интерес към информационната система и не са подавали информация. Освен тях, за 1999 г. по различни причини данни не са подали данни 6 общини - Благоевград, Казанлък, Разлог, Русе, Свищов и Хасково.
Задача 3
СПЕЦИАЛИЗИРАНО ОБУЧЕНИЕ ЗА ЕНЕРГИЙНА ЕФЕКТИВНОСТ
Обучение на група преподаватели по енергийна ефективност
През 1999 г. по проекта “Стратегия за намаляване на емисиите на парникови газове чрез енергийна ефективност. Демонстрационна зона за енергийна ефективност в град Габрово” бе проведен специализиран курс за обучение на български преподаватели по енергийна ефективност. Лекциите в курса се водеха от международни консултанти с изявен професионален опит на основата на учебни материали, разработени от норвежката агенция за енергоспестяване ENSI и холандската агенция за енергия и околна среда Novem. Целта на този курс бе да се създаде екип от преподаватели по проблемите на енергийната ефективност в общините, който впоследствие да разработи български помагала за обучение и да осъществи ефективно обучение на голям брой експерти от общини в България. Обучението давършиха успешно 23-ма висококвалифицирани специалисти (инженери, икономисти, архитекти) от УАСГ, ЕнЕфект, Техническия университет в Габрово и от общини-членки на ОМЕЕ. Завършилите курса получиха професионални сертификати от обучаващите агенции.
Програмна схема и материали за обучение. Програма за обучение на общински експерти. Изготвена бе учебна програма за общински експерти, съставена на основата на оценка на нуждите от обучение в общините и на опита на някои развити европейски страни. В разработването на програмата участваха експертите от Норвегия и Холандия, които проведоха обучението на български преподаватели за енергийна ефективност. Утвърдената програма включва три модула: (а) въведение в енергийната ефективност на общинско равнище; (б) общинско енергийно планиране и (в) разработване на проекти за енергийна ефективност в българските общини. Основната цел на учебната програмата е да се подготвят кадри, способни да провеждат ефективна енергийна политика в общините. По време на обучението специалистите-участници ще придобият специфични знания и умения:
· да прилагат съществуващата нормативна база (национални и международни документи), както и принципите, върху които се изгражда общинската енергийна политика; 

· да анализират специфичните условия и потенциала в своите общини за повишаване на енергийната ефективност; 

· да идентифицират и формулират приоритетите на общината за повишаване на енергийната ефективност; 

· да участват активно в разработването и осъществяването на програми и планове за енергийна ефективност; 

· да възлагат и оценяват проекти за енергийна ефективност; 

· да осъществяват ефективно управление на енергопотреблението в общините в координация с всички участници в този процес. 

Програмата предвижда интерактивно обучение и включва лекции, упражнения, дискусии, консултации и самостоятелна работа. В обучението ще бъдат включени всички общини от Общинската мрежа за енергийна ефективност в четири последователни курса, формирани на регионален принцип. Всеки курс включва четири семинара по три дни. Участниците от всяка община ще разработват в екип два конкретни проекта: (а) програма за енергийна ефективност на общината и (б) конкретен проект за енергийна ефективност в предварително избран общински обект. За да се постигнат целите на програмата за обучение, от всяка община е предвидено да участват по трима специалисти, като най-подходящо е това да бъдат: отговарящият по проблемите на управлението на енергията или инвестиционната дейност в структурата на общинската администрация (н-к управление или отдел); общинският отговорник за енергийна ефективност и специалист по общински финанси. Поради големия обем на материала, който трябва да се усвои, от участниците се очаква редовно посещение на всички сесии и активна работа между тях. Първият учебен курс за общински ръководители и специалисти ще започне през месец май 2000 г. В него са включени общините Габрово, Горна Оряховица, Казанлък, Карлово, Плевен, Русе и Стара Загора. Семинарите ще се проведат за месеците май, юни, септември и октомври. Разработена е подробна програма за провеждане на курса. Предвижда се при откриването и закриването на учебния курс да участват кметовете на включените в курса общини, за които са подготвени за разглеждане специални теми, свързани с отговорностите им като политически ръководители на общините.
Учебни материали. Разработен е подробен график за разработване на учебните материали по модули и теми в съответствие с одобрената структура на курса за обучение в общините. Графикът е съобразен с плана за провеждане на първия курс за обучение. В разработването са включени бъдещите преподаватели в курса. Координацията на работата се осъществява от ЕнЕфект. Материалите ще се предоставят на участниците в курсовете последователно, в зависимост от програмата.
Групи за обучение. Формирането на групи от общините за обучение в специализирания курс по енергийна ефективност е предвидено да се осъществява последователно, в зависимост от плана за провеждане на курсовете по групи общини. През м. февруари-март 2000 г. бяха формирани групите от общините, включени в първия курс за обучение: Габрово, Горна Оряховица, Казанлък, Карлово, Плевен, Русе и Стара Загора. Екип на ЕнЕфект посети тези общини и осъществи срещи с ръководствата им за уточняване на участниците в курса и за избор на проекти за разработване в рамките на обучението. Проведени бяха срещи с бъдещите участниците в курса и бе започната подготвителна работа за събиране на информация за общините и за конкретните обекти, за които ще бъдат разработени проекти за икономия на енергия.
Семинари за общините от мрежата. “Обучението-стратегическа задача на прехода”. На 16 септември 1999 г. в Благоевград бе проведен семинар във връзка с приключване на курса за обучение на обучаващи по проблемите на общинско енергийно планиране и управление. Основен доклад на семинара беше “Обучението-стратегическа задача на прехода”, представен от изпълнителния директор на ЕнЕфект Здравко Генчев. Програмата на учебния курс бе представена от водещите консултанти Тронд Далсвен, от консултантска агенция ENSI, Норвегия, за модула “Енергийно обследване и бизнес планиране” и Йохан Хавинга, от Novem, Холандия, за модула “Общинско енергийно планиране”. Семинарът включваше и представяне на конкретни проекти, разработени по време на обучението: Програма за енергийна ефективност и план за действие на община Стара Загора, Бизнес план на проект за обновяване на уличното осветление в Габрово, Обследване на енергийната ефективност в училище “Отец Паисий” в Габрово. Участваха представители от общините Белене, Благоевград, Бургас, Стара Загора, Плевен, Свищов и Горна Оряховица, обучаваните курсисти и преподавателите от Холандия, Франция и Норвегия. Много от поканените представители от общини бяха възпрепятствани да вземат участие в семинара поради предстоящите тогава местни избори.
"Разработване и финансиране на проекти за енергийна ефективност". На 9 декември 1999 г. в София, в парк хотел “Москва", се проведе работна среща по проблемите на разработването и финансирането на проекти за енергийна ефективност в общините и в промишлени предприятия, организирана от ЕнЕфект по проекта “Общинска инициатива за енергийна ефективност”, финансиран от Американската агенция за международно развитие (водещ изпълнител на проекта е американската фирма Електротек Консептс). Присъстваха представители на 8 общини-членки на мрежата: Благоевград, Бургас, Варна, Горна Оряховица, Пазарджик, Плевен, Стара Загора и Хасково и служители на Обединена българска банка от клоновете в различни градове. Важна тема, свързана с дейността на общините, бе предложената с проекта схема за гарантиране на отпуснати от Обединена българска банка кредити чрез специален фонд на американското правителство (Development Credit Authority - DCA). Бяха изяснени критериите за избор на проекти за енергийна ефективност и условията за финансиране. Специалисти от ЕнЕфект показаха някои приложения на демонстрационни проекти, изпълнявани в общини и отговарящи на условията на механизма за гарантиране на кредити - в общински сгради- (училища, болници), в общински предприятия (улично осветление, отопление) и в промишлени предприятия.
“Схема на гарантиране на кредити за развитие“. Втора работна среща по същия проект бе проведена на 22-23 март 2000 г. Тя също бе организирана от ЕнЕфект и в нея участваха представители на общините от ОМЕЕ Варна и Пазарджик, както и на общините Перник и Пловдив. От страна на ЕнЕфект бяха изнесени лекции по проблемите на общинското енергийно планиране и на финансовите механизми, приложими при проекти за енергийна ефективност и бе представена информация за хода на разработката на конкретни проекти за енергийна ефективност в няколко български общини.
”Енергийно планиране на градско ниво”. ЕнЕфект сътрудничи на Черноморския регионален енергиен център при провеждането на международен семинар по енергийно планиране (28 януари 2000 г. в София) за страните от черноморския регион. В него участваха представители на 9 общини от мрежата: Варна, Видин, Карлово, Плевен, Русе, Сливен, Стара Загора, град Ямбол. Имаше значително международно присъствие от 11 държави. Румънската мрежа “Енергийни градове” и нейната дейност представи Реду Реф, изпълнителен директор на мрежата. Йохан Хавинга, от Холандската агенция Novem, представи методологията на енергийното градско планиране и приложението й в Полша. От ЕнЕфект бе изнесен доклад за енергийното планиране в българските общини. Беше предложен проекто-статут за учредяване на Енергийна мрежа на градовете от Черноморския регион, в която бяха включени: Тирана (Албания), Ереван (Армения), Баку (Азербайджан), Стара Загора (България), Тбилиси (Грузия), Пиреа (Гърция), Кишинев (Молдова), Гюргево (Румъния), Краснодар (Руска федерация), Битола Струмица (Югославия), Анталия (Турция), Одеса (Украйна). Единствената община, представляваща България в тази мрежа, е община Стара Загора, която е член на ОМЕЕ.
“Енергийна ефективност в общините“. Под егидата на Националното движение “Екогласност” в рамките на проект, финансиран от Регионалния екологичен център, се организира серия от семинари по енергийна ефективност в различни областни центрове на страната. В тях участват представители на близки общини. ЕнЕфект представя на тези семинари лекции по темите “Общинско енергийно планиране”, “Възможности за финансиране на проекти за енергийна ефективност в българските общини” и “Общински проекти за енергийна ефективност в уличното осветление и в сградите”. Досега бяха проведени семинари в София, Перник и Монтана. Предстои провеждането на същите семинари в общините Пловдив, Сливен и Русе.
Обобщена оценка на дейностите по задача 3:
През отчетния период бяха създадени много добри предпоставки за осъществяване на ефективна програма за обучение на общински ръководители и експерти. Разработена бе програма за обучение, съответстваща на нуждите от обучение в общините, обучени бяха висококвалифицирани преподаватели по енергийна ефективност, създадена бе организация за провеждането на обучението в общините. Организираните семинари по енергийна ефективност съответстваха на потребностите на общините и допринесоха за мотивирането им за работа по разработването и осъществяването на нови конкретни общински проекти за икономия на енергия.
Навреме бе осъществена организация за провеждането на първия курс за обучение. За да се постигнат целите на програмата за обучение, необходимо е участниците в нея да получат съдействие от общинското ръководство за пълноценно участие и подкрепа за разработването на избраните проекти.
Сътрудничеството на секретариата с други неправителствени организации създаде допълнителни възможности за организиране на полезни прояви в различни региони. Този вид сътрудничество трябва да се насърчава и развива в бъдеще.
Задача 4
СЪЗДАВАНЕ НА ПРЕДПОСТАВКИ ЗА ПРИЛАГАНЕ НА ОБЩИНСКА ЕНЕРГИЙНА ПОЛИТИКА
Енергийното планиране и управление са основните лостове за влияние на общините върху потреблението на енергия. Главната задача на Общинската мрежа за енергийна ефективност е да създава условия за въвеждането и утвърждаването на енергийното планиране в практиката на българските общини. Началото на тази дейност бе поставено през 1998 г. с провеждането на семинар на тема "Общинско енергийно планиране и управление", който предостави на участниците основна информация за възможните подходи при създаването на общински програми за енергийна ефективност. Беше демонстриран европейският опит на общини и приложението му в България. Участваха представители на 15 общини от мрежата.
Модел на общинска енергийна програма
През последните години в редица развити страни разработването на общински енергийна програми се утвърди като редовна практика, а в някои от тях то бе регламентирано като задължение на общините. Ако се изключат някои единични опити, разработването на програми за енергийна ефективност не е обичайна практика в българските общини. През 1999 г. бе направен първият проект на модел за общинска програма за енергийна ефективност. За целта бе използван опитът на общини в Европейския съюз, както и специфичният опит на Холандия, САЩ и Германия. Бяха проучени много материали, използвана бе и помощта на консултанти от някои от тези страни.
Като най-подходящ за настоящите български условия, възприет бе използваният в Холандия методически подход според целевите групи, който определя приоритетите на основата на проучване на потенциала за икономия на енергия по групи от крайни потребители със сравним модел на консумация на енергия. Този подход се допълва с координираното използване на три вида мерки: технически, организационни и поведенчески. Този “общински портфейл” служи на общините да насочват правилно инвестиционните си. Успоредно с работата по модела започва разработката и на две пилотни общински програми за енергийна ефективност за общините Габрово и Стара Загора. Работата по тези задачи показаха, че за да работи ефективно една общинска програма за енергийна ефективност трябва да съдържа конкретен план с приоритетни дейности и пакет от проекти за енергийна ефективност. Ето защо той трябва да е съществен компонент на програмата на всяка община. Стана ясно също, че за сега няма утвърдени методически указания или работещ модел в тази област. Поради това в програмата на ОМЕЕ бе заложено разработването на цялостен модел с методически указания за изготвянето на общински програми за енергийна ефективност и на планове за действие, които да се обсъдят, ревизират и утвърдят до края на 2000 г.
Пилотен проект за общинска енергийна програма и план за действие
Пилотните програми за енергийна ефективност на общините Габрово и Стара Загора бяха един от успоредните резултати от проведеното обучение на преподаватели по енергийна ефективност през 1999 г. Те бяха разработени на основата на разработения проекто-модел, основан на метода на планиране спорен целевите групи, като бяха обединени три вида мерки - технически, организационни и поведенчески. Така се създадоха условия за отразяване на специфичните условия във всяко от двете български общини. Работата бе осъществена в три стъпки: (а) изработване на общинска стратегия/политика за енергийна ефективност; (б) разработване на общински план за действие и (в) програма за изпълнение (с конкретни проекти и срокове). Опитът в двете общини и направените общински програми бяха демонстрирани и обсъдени на семинари:
(а) “Общинска програма за енергийна ефективност на община Габрово” бе представена на семинар в Габрово на 30 април 1999 г. в присъствието на 49 представители на общината;
(б) “Общинска програма за енергийна ефективност на община Стара Загора” бе представена на семинар в Благоевград на 16 септември 1999 г.
Както моделът, така и пилотните програми подлежат на окончателно разработване и утвърждаване, след което чрез секретариата на мрежата ще се разпространи информация за тях сред останалите общини-членки.
Преглед на нормативната рамка на енергийна ефективност
Направен бе преглед на нормативната основа на дейността на общините в областта на енергийната ефективност, включваща 53 документа (закони, подзаконови нормативни актове, норми, международни споразумения и национални програми) разделени в три групи: (а) нормативни актове по специалната енергийна нормативна уредба; (б) нормативна уредба, свързана съдържателно със сферата на енергийната ефективност и (в) общо законодателство, свързано функционално със сферата на енергийната ефективност. Прегледът показа, че равнището на законовата и институционалната рамка все още не позволяват на общините ефективно да въздействат върху местната енергийна система и отсъства сериозна мотивация за прилагане на енергоефективни мерки. На основата на прегледа бе изготвен проект за справочник, който ще бъде предоставен на общините-членки на мрежата за информация, за коментар и предложения за следващи действия. След окончателното завършване на справочника той ще бъде широко разпространен сред останалите общини в страната.
Обобщена оценка на дейностите по задача 4:
Анализът на нормативната основа на дейностите по енергийна ефективност и на опита на развитите страни в областта на енергийното планиране показват, че тези две сфери са ключови за мотивирането на местните власти да осъществяват дейности за повишаване на ефективността в използването на енергията и енергийните ресурси. Ето защо е необходимо мрежата да продължи да работи за усъвършенстване на нормативната основа на енергийната ефективност, за създаване на система от стимули за икономия на енергия и за внедряване на енергийното планиране като основен компонент на политиката и практиката на общините за постигане на устойчиво развитие.
Направеният преглед на съществуващата нормативна основа на дейностите за постигане на енергийна ефективност на общинско равнище и разработеният модел за общинска програма за енергийна ефективност са необходими предпоставки за започване на процеса по разработване и прилагане на такива програми в общините от ОМЕЕ. За да бъдат те внедрени в общинската практика обаче е необходимо активното участие на общините за усъвършенстване на модела при използването му за разработване на конкретни общински програми.
Осезаеми резултати в това направление могат да се постигнат само, ако в дейността лично се ангажират всички равнища на ръководствата на общинските администрации - от общинските съвети и кметовете до ръководителите на основните направления - финансово-икономическите, по техническата инфраструктура и строителството, по социалното развитие и здравеопазването и др.
Задача 5
СЪЗДАВАНЕ НА ПРЕДПОСТАВКИ И МЕХАНИЗМИ ЗА ФИНАНСИРАНЕ НА ДЕЙНОСТИ ЗА ЕНЕРГИЙНА ЕФЕКТИВНОСТ
Нормативи и практики, които влияят върху енергийната ефективност в общините
Проучване на нормативи и практики у нас. Осъществено бе проучване на съществуващите нормативи и практики, които влияят върху бизнес климата за енергийна ефективност в общините. Систематизирани бяха настъпилите промени в нормативната база на местното самоуправление и местните финанси през изминалата година. Работата по проучването продължава. Части от първоначалните редакции на проучването бяха публикувани, а в окончателния си вид то ще бъде отпечатано и разпространено до всички български общини за сведение и коментар. Досегашната работа по проучването показва, че се наблюдава влошаване на инвестиционния климат в общините по няколко линии:
(а) намаляване на общите и целевите субсидии на общините при запазена законова рамка на формиране на собствените им приходи, което рефлектира в общо намаление на общинските бюджети в сравнение с предходната година;
(б) двукратно намален обем на позволените капиталови разходи по общинските бюджети с източник собствени средства и банкови заеми (от 10% на 5% от собствените им приходи);
(г) строги санкции за общините, които нарушават приоритетите на разходване на средствата от общинските бюджети;
(д) значително нарастване на обема на неразплатените плащания на общините към доставчици в сравнение с предходната година;
(е) често променяща се нормативна база, включително по време на бюджетната година, което затруднява изпълнението на общинските бюджети (здравна реформа, повишаване на заплатите в бюджетната сфера, без предварително да са планирани средства за това и др.).
Работна закуска. На 25 февруари 1999 г. ЕнЕфект, съвместно с американската неправителствена организация Aliance to Save Energy от САЩ, организираха работна закуска, в хотел “Родина” в София на тема: “Проекти за енергийна ефективност в общините - възможности и ограничения”. Това беше неофициална дискусия между представителите на официалната власт и общините и с участието на български и чуждестранни експерти, свързана с въпроси за финансирането на проекти за енергийна ефективност при условията на намалени общински бюджети. В срещата участваха кметовете и други отговорни представители на общините Пазарджик, Стара Загора и Перник, представители на Американската агенция за международно развитие, на Програмата на ООН за развитие, на Сметната палата, на програма “Местно самоуправление” на ААМР, на български фирми. През април ще се проведе втора подобна среща по проблемите на финансирането на проекти за енергийна ефективност.
Подпомагане на общините за намиране на финансови източници за осъществяване на програми и проекти за енергийна ефективност
Общинска инициатива за енергийна ефективност. През 1999 г. с финансиране от Американската агенция за международно развитие (ААМР) започна нов проект “Общинска инициатива за енергийна ефективност” с водещ изпълнител американската фирма Електротек Консептс и главен подизпълнител от българска страна Центъра за енергийна ефективност ЕнЕфект. В рамките на проекта специалисти от общинските администрации ще могат да ползват специализирана програма за обучение и експертна помощ при идентифицирането и разработването на проекти за енергийна ефективност. В проекта участва и Обединена българска банка (ОББ). В съответствие с подписаното споразумение между ААМР и ОББ, предоставените от банката кредити за проекти за енергийна ефективност в общините и промишлените предприятия могат да бъдат гарантирани от ААМР до 50% от размера на заема, без лихвите натрупани по него. Споразумението за частично гарантиране на кредитите за енергийна ефективност се предоставя на ОББ за период от 7 години и дава възможност за гарантиране на кредити в размер на 6 млн. USD. Това на практика дава възможност за по-благоприятни условия на погасяване на заемите и по-ниски обезпечения. В първия кръг на проекта бяха включени общините: София, Пловдив, Русе, Пазарджик, Перник, Бургас, Хасково, Стара Загора, Плевен, Варна. Понастоящем в някои от тези общини се извършват енергийни обследвания на общински обекти за разкриване на възможности за обособяване на конкретни общински проекти, които ще бъдат представени за разглеждане от ОББ. Чрез серия от работни семинари възможностите, които този проект предлага, се разясняват на представители на други български общини. Всички заинтересовани общини следва да се обръщат за допълнителна информация и съдействие към ЕнЕфект.
Кандидатури по програма “Еколинкс” на ААМР. Община Горна Оряховица бе подпомогната от ЕнЕфект за разработване на проектно предложение и за намиране на американски партньор, в резултат на което спечели финансиране от програма “Еколинкс” за енергийно обследване, предпроектни проучвания и разработване на бизнес план за енергийно ефективна реконструкция на общинската болница в града. Подобно съдействие получиха и общините Стара Загора и Карлово, но проектите им не бяха одобрени за финансиране.
Кандидатури по програма SAVE на Европейския съюз. Община Стара Загора получи съдействие от ЕнЕфект за разработване на предложение за проект за партньорство с общини от Италия и Англия и спечели финансиране за създаване на агенция за енергийна ефективност. Агенцията бе основана и съдебно регистрирана и понастоящем се очаква да се открие финансирането на тригодишния проект за подпомагане на дейността и. Този вид проекти се ползва със силната подкрепа на Европейската комисия и през следващите години и други български общини може да се възползват от възможностите, които те предлагат. За сега, освен в Стара Загора, Европейската комисия ще финансира подобен проект и в Пловдив.
Нови демонстрационни зони за енергийна ефективност. През 2000 година започва многостранен проект за намаляване на емисиите на парникови газове чрез енергийна ефективност, който ще се финансира от Фондацията на ООН, създадена на основата на дарение от един милиард щатски долара за финансиране на проекти на ООН със стратегическо значение. Проектът е предназначен за Белорусия, България, Казахстан, Русия и Украйна и съдържа няколко компонента, сред които - определяне и обявяване на три демонстрационни зони за енергийна ефективност във всяка от страните и разработване на конкретни проекти за икономия на енергия, главно в областта на уличното осветление, топлофикацията и болниците. За целта ще се извършат енергийни обследвания и ще се изготвят бизнес планове, които ще се представят на потенциални инвеститори за финансиране. Държавната агенция за енергийна ефективност, която е координатор на проекта за България, съгласувано с общинските ръководства, е предложила трите български демонстрационни зони да се развият в Благоевград, Бургас и Перник. Важен компонент на проекта е подготовката на екипи от специалисти от трите града по разработване, управление и изпълнение на проектите. Предстои да се проведе специализирано обучение по програми, адаптирани за условията на нашата страна. Американската агенция за международно развитие е изразила готовност да съфинансира тези основни компоненти. ЕнЕфект е един от инициаторите на проекта и се предвижда активно да участва в неговото изпълнение.
Информация за източници за финансиране. Периодично и във връзка с различни международни програми възникват възможности за финансиране на различни по вид проекти за енергийна ефективност. ЕнЕфект внимателно проучва характера на всяко от тези предложения и го насочва към общините, които отговарят на определените от възложителите изисквания. Такава информация бе изпратена на общини от мрежата и на такива, които все още не са членове във връзка с възможностите, които предлага проекта на ААМР “Общинска инициатива за енергийна ефективност”. С писмо от 1.04.1999 г. ЕнЕфект информира 10 общини от своите членове за възможностите за финансиране на изпълнението на проекти за преминаване от въглища на газ, както и за обявените критерии, по които ще се направи избора на проектите. Финансирането бе осигурено от Комисията на Европейския съюз, Програма ФАР и Министерството на околната среда и водите. Община Сливен бе предложена за участие в програмата SCORE на холандското правителство. Община Плевен бе предложена за домакин на проект на холандската държавна агенция SENTER, по който ще се осъществи реконструкция на част от системата на топлофикацията. На проведените семинари по финансиране на общински проекти за енергийна ефективност се канят представител на различни общини, членки на мрежата.
Обобщена оценка на дейностите по задача 5
Проучването и обсъжданията на нормативната база, регламентираща местните финанси и на съществуващите финансови пречки пред общинските проекти за енергийна ефективност поставиха начало на процес на осмисляне и консолидиране на позициите на общините от мрежата по тези проблеми. Това е основа за координирани и целенасочени действия за преодоляване на съществуващите несъвършенства на нормативите и за премахване на пречките пред финансирането. Това е важна предпоставка за създаване на подходящ пазарен климат за изпълнението на програми и конкретни проекти за намаляване на енергийните разходи по общинските бюджети.
ЕнЕфект, като Секретариат на ОМЕЕ, ще продължи да работи за осигуряване на финансиране за проекти за енергийна ефективност в общините от различни международни и чуждестранни програми.
Задача 6
ОСЪЩЕСТВЯВАНЕ НА ПРОЕКТИ ЗА ЕНЕРГИЙНА ЕФЕКТИВНОСТ
Осъществяването на проекти за енергийна ефективност в общински обекти е инвестиционна дейност, финансирането на която се осигурява от общините. В програмата на ОМЕЕ бе предвидено да се съдейства за разработването и осъществяването на инвестиционни проекти, които се подпомагат от различни международни програми на GEF/UNDP, USAID, UNECE и др. Проектът, финансиран от GEF/UNDP подпомага осъществяването на демонстрационната зона в Габрово, а проекти на Американската агенция за международно развитие “Общинска инициатива за енергийна ефективност” - за осъществяването на демонстрационни проекти в три болници - в Габрово, Стара Загора и Варна.
Целта на включването на тези проекти в програмата на ОМЕЕ е да се осигури достъп на общините от мрежата до информацията за протичането им и до опита на общините-домакини на проекти за енергийна ефективност. Демонстрационните проекти са насочени в сектори, които са типични за повечето общини и са характерни с високия си потенциал за енергоспестяване: съществуващи сгради на здравеопазването, образованието и административното обслужване, панелни жилищни сгради, системата на уличното осветление, топлоразпределението и топлопотреблението. В проектите се демонстрират технически и организационни решения на съвременно технологично ниво. Очаква се постигнатите с тяхното прилагане икономически и екологични резултати да стимулират и други общини да предприемат подобни проекти.
Енергийни обследвания на общински сгради.
Енергийни обследвания на демонстрационни обекти в Габрово. В съответствие с програмата на демонстрационните проекти, бяха извършени енергийни обследвания на сградата на училище “Отец Паисий” и на едропанелен жилищен блок в Габрово. За осъществяването им бе използван компютърен модел за енергийната консумация и за състоянието на сградите и техните инсталации. На основата на резултатите от обследванията и на технико-икономически анализ бяха избрани мерки за повишаване на енергийната ефективност в тези сгради. Резултатите от осъществените обследвания многократно бяха представяни на семинари и работни срещи на други общини-членки на мрежата. След създаването на електронна система за комуникация ще стане възможно тази информация да бъде постоянно и непрекъснато достъпна за най-широк кръг интересуващи се общини.
Енергийни обследвания в рамките на други програми. В координация с програмата за обучение на общински експерти, бе разработена програма за енергийни обследвания на обекти в общините, включени в първия курс за обучение: училищни сгради в Казанлък, Карлово, Плевен и Стара Загора; болница в Горна Оряховица (по програмата Еколинкс); административна сграда на общината в Габрово. Разработен бе въпросник и започна събирането на първоначална информация за сградите от участниците в обучението. В рамките на проекта на USAID “Общинска инициатива за енергийна ефективност” се осъществяват обследвания на общинските обекти в общините Пазарджик, Стара Загора и Перник. В момента се проучва готовността на други общини от мрежата да предоставят данни за осъществяване на подобни обследвания. Резултатите от тях ще бъдат публикувани по подходящ начин.
Демонстрационни проекти в общински обекти. Училище в Габрово. 
През летния сезон на 1999 г. бе завършен първият етап от реконструкцията на училище “Отец Паисий” в Габрово, който обхвана учебните корпуси на сградата. Бяха ремонтирани и уплътнени прозорците в училището, които бяха в критично състояние, водещо до високи топлинни загуби и инфилтрация на сградата. Бяха подменени осветителните тела в класните стаи с нови, които консумират почти 3 пъти по-малко електроенергия и осигуряват нормативните нива на осветеност при по-добро цветоусещане и намалена умора на очите. Беше започната информационна кампания, насочена към ползвателите на сградата - ученици и учители.
Улично осветление в Габрово. Демонстрационният проект в Габрово съдържа две основни мерки за повишаване на енергийната ефективност на системата: подмяна на съществуващите осветителни тела с поефективни и оптимизация на режимите на работа. Първата мярка включва замяна на живачните лампи с натриеви лампи високо налягане и компактни луминесцентни лампи с по-малка мощност. Замяната се извършва след категоризация на улиците в съответствие с БДС 5504-82 и определяне на необходимите светлотехнически параметри на осветителните тела и мощността на лампите. След цялостната подмяна ще се реализират годишни икономии на енергия от 6 342 MWh или 443 000 USD. С втората мярка се въвежда съвременно управление на включването и изключването на уличното осветление и нощен и полунощен режим за градските магистрали и артерии. Еднотарифните електромери, които са 72% от общия брой, се заменят с двойнотарифни. С реализацията на тази мярка ще бъдат постигнати икономии от 255 kW и 51 000 USD.
През 1999 г. бе реализиран първият етап на проекта, включващ подмяна на осветителните тела по главната улица на тролейбусното трасе в Габрово. За проектираното трасе при съблюдаване на предписаните нормени показатели по БДС, инсталираната мощност намалява 2.74 пъти, броят на осветителите намалява от 210 на 120, а годишната консумация на електрическа енергия от 234 612 kWh на 85 680 kWh. Финансирането на пилотния етап бе осъществено съвместно от ГЕФ, Община Габрово и НЕК - Електроснабдяване клон Габрово. ГЕФ финансира проектирането и доставката на осветителни тела, Община Габрово необходимата преработка на двойни конзоли на електрическите стълбове в единични, а Електроснабдяване Габрово - демонтажа и монтажа на осветителните тела. Информация за проекта в Габрово беше представяна неколкократно на различни семинари за общините и публикувана в бюлетина на мрежата.
Топлофикация в Габрово. Проектът е концентриран върху мерки за икономия на енергия в сградите, в абонатните станции и частично в топлопреносната система. Предвидено е монтиране на разпределители на топлинна енергия и на термостатични вентили по радиаторите, въвеждане на услугата топлинно счетоводство, подмяна на директни абонатни станции с индиректни, подмяна на системите за измерване и контрол в съществуващи индиректни абонатни станции и някои мерки в топлопреносната мрежа. Очакват се годишни икономии от проекта в размер на 442 000 USD при срок на откупуване от 3,9 години.
През 1999 г. в Габрово бяха монтирани над 20 000 разпределители на топлинна енергия от изпарителен тип, с което бяха обхванати повечето битови консуматори на топлоенергия. Започна използването на “топлинно счетоводство”, осъществявано съвместно от фирмата “Бруната България” ООД и “Топлофикация Габрово” ЕАД. Топлофикационното дружество проведе кампания сред консуматорите за закупуване на термостатични вентили, като в резултат над 20% от радиаторите бяха оборудвани с тях. Окончателните резултати от приложените мерки ще бъдат ясни след края на отоплителния сезон, но междинното отчитане дава основания за очаквани икономии на средства за консуматорите. Подробен анализ на постигнатите резултати ще бъде разпространен сред всички общини, членки на мрежата, както и сред останалите заинтересовани български общини. Анализът може да послужи за усъвършенстване на съществуващата нормативна регламентация в системата на топлофикацията.
Финансирането на първия етап на проекта беше осъществено съвместно от Комитета по енергетика (сега ДАЕЕР) и проекта “Стратегия за намаляване емисиите на парникови газове чрез енергийна ефективност. Демонстрационна зона за енергийна ефективност в Габрово” (GEF/UNDP). Като подготовка за втория етап бяха изготвени проекти за подмяна на 16 съществуващи директни абонатни станции и за реконструкция на индиректните абонатни станции в училище “Отец Паисий” и в демонстрационния жилищен блок.
Обобщена оценка на дейностите по задача 6:
През отчетния период започна реалното изпълнение на демонстрационните проекти в Габрово. Първите резултати доказват потенциала на този тип проекти за икономия на енергия, но демонстрират и поредица от съпътстващи проблеми. ОМЕЕ няма задачата да осъществява подобни проекти, а да съдейства според възможностите си на общините членки при изпълнението им и да обобщава и разпространява натрупания опит. Информация за проектите се разпространява сред общините-членки на ОМЕЕ. С напредването на проектите би следвало да се търсят и други форми за популяризиране на постигнатите резултати и обмен на опит между общините.
Досегашният ход на демонстрационните проекти дава основание да се планират дейности за обобщаване и публикуване на резултатите по подходящ начин. Така например, резултатите от демонстрационния проект в училището ще се насочат към ръководствата на училищата и към учениците, към общинските ръководства и към Министерството на образованието. Резултатите от демонстрациите в системите на уличното осветление ще се насочат към общинските ръководства и към централното ръководство и регионалните технически служби на Националната електрическа компания. Изводите, които ще се направят от демонстрациите в системата на топлофикацията трябва ще се насочат по подходящ начин към ДАЕЕР, към топлофикационните предприятия в страната, към битовите консуматори на топлина. Тези изводи може да послужат като основа за усъвършенстване на съществуващата нормативна база в системата на топлофикацията.  


